Mamlakatimizdan 733 ming AQSh dollari Qirg`izistonga olib chiqib ketilayotganda to`xtatildi (video)

DXX Namangan viloyati boshqarmasi xodimlari tomonidan o`tkazilgan tezkor tadbir davomida Chust tumani G`ova qishlog`i yaqinidagi chegara hududi orqali juda ko`p miqdordagi xorijiy valyutalarning mamlakatimizdan olib chiqib ketilishining oldi olindi.
Ma`lum bo`lishicha, 1984 yil Chust tumanida tug`ilgan Adham Ahmadxonov boshqaruvidagi avtomashina to`xtatilib, xolislar ishtirokida ko`zdan kechirilganda, mashina yukxonasidagi uch dona polietilen paketda 733 ming AQSh dollarini bojxona nazorat maskanlarini chetlab, Qirg`izistonga o`tkazish maqsadida ketayotgani aniqlandi va mazkur daliliy ashyolar tegishli tartibda rasmiylashtirildi.
Tergovoldi surishtiruv jarayonlarida aniqlanishicha, Adham Ahmadxonovni bu ishga akasi Baxtiyor Ahmadxonov undagan. U 2017 yili xuddi shu turdagi jinoyatni sodir etgan va ayni paytda axloq tuzatish ishlari jazosini o`tayotganiga qaramay, yana qing`irlik ko`chasiga kirib, bu gal ukasini yo`ldan urgan. Adham Ahmadxonovning vazifasi Toshkent shahrida akasi tanishtirgan shaxslardan olgan valyuta qimmatliklarini Qirg`izistonga o`tkazishi kerak bo`lgan G`ova qishlog`ida yashovchi jinoiy sherigiga etkazishdan iborat bo`lgan.
Davom ettirilgan tezkor tadbir natijasida Adham Ahmadxonovning hamtavog`i 1979 yil Chust tumanida tug`ilgan, muqaddam sudlangan Odilxon Mahmudov ham voqea joyida qo`lga olindi.
Hozirda ushbu holat yuzasidan DXX Namangan viloyati boshqarmasi tomonidan dastlabki tergovoldi harakatlari olib borilmoqda.